સંસદમાં વિરોધપક્ષોએ બજેટ સત્ર વખતે કાર્યવાહીને 20-20 દિવસો સુધી ખોરવી નાખી એના વિરોધમાં વડા પ્રધાન મોદી અને ભાજપપ્રમુખ અમિત શાહે આજે એક દિવસના ઉપવાસની જાહેરાત કરી હતી. વડા પ્રધાન મોદીએ ઉપવાસ પર હોવા છતાં એમનું કામકાજ ચાલુ રાખ્યું હતું અને એમણે ચેન્નાઈમાં ડીફેન્સ એક્સ્પો-2018નું ઉદઘાટન કર્યું હતું. અમિત શાહ કર્ણાટકમાં ભાજપના ચૂંટણી પ્રચાર માટે ગયા છે અને એમણે હુબલીમાં ઉપવાસ રાખ્યા હતા. એવી જ રીતે, પાર્ટીના સાંસદો તથા અન્ય નેતાઓ, કાર્યકર્તાઓ પોતપોતાના વિસ્તારોમાં ઉપવાસ રાખ્યા હતા.